KUMWEL ปลื้มกระแสโรดโชว์คึกคัก ลุยระดมทุนตลาด mai รับแผนขยายธุรกิจหนุนผลงานโตแกร่ง
KUMWEL ปลื้มกระแสโรดโชว์คึกคัก ลุยระดมทุนตลาด mai รับแผนขยายธุรกิจหนุนผลงานโตแกร่ง
KUMWEL ปลื้มกระแสโรดโชว์คึกคัก ลุยระดมทุนตลาด mai รับแผนขยายธุรกิจหนุนผลงานโตแกร่ง
12 ก.ค. 2562

นายบุญศักดิ์ เกียรติจรูญเลิศ ประธานเจ้าหน้าที่บริหาร บริษัท คัมเวล คอร์ปอเรชั่น จำกัด (มหาชน) หรือ KUMWEL กล่าวว่า การนำเสนอข้อมูล (โรดโชว์) เพื่อนำเสนอขายหุ้นให้กับประชาชนทั่วไปครั้งแรก (IPO) จำนวน 130 ล้านหุ้น ระหว่างวันที่ 3-12 ก.ค. ในพื้นที่ 13 จังหวัดนั้น  ได้รับการตอบรับที่ดีโดยมีนักลงทุนเข้าร่วมรับฟังข้อมูลมากกว่า 2,500 ราย
ทั้งนี้ บริษัทจะระดมทุนเพื่อนำเงินมาก่อสร้างโรงงานสำหรับผลิตภัณฑ์ในกลุ่มหลักดิน (Ground Rod) ที่โรงงานแห่งใหม่ ปรับปรุงอาคารโรงงานเดิม วิจัยและพัฒนาระบบและสินค้ารุ่นใหม่ รวมถึงปรับปรุงและพัฒนาห้องทดสอบผลิตภัณฑ์ที่โรงงานแห่งเดิม และใช้เป็นเงินทุนหมุนเวียนในการดำเนินธุรกิจให้มีประสิทธิภาพในการทำงานมากยิ่งขึ้น
โดยมีเป้าหมายรักษาการเป็นผู้นำตลาดผลิตภัณฑ์สำหรับระบบต่อลงดิน ระบบป้องกันฟ้าผ่า ระบบป้องกันเสิร์จ และระบบตรวจจับและเตือนภัยฟ้าผ่าอย่างครบวงจร ตามมาตรฐานสากล ภายใต้ตราสินค้า “Kumwell”
ด้านนายสมภพ ศักดิ์พันธ์พนม ประธานกรรมการ บริษัท แอสเซท โปรแมเนจเม้นท์ จำกัด (APM) ในฐานะที่ปรึกษาทางการเงิน กล่าวเสริมว่า ตลาดทุนเป็นอีกหนึ่งทางเลือกในการระดมเงินทุนของกิจการ เพราะสามารถระดมเงินทุนได้หลายรูปแบบ ทั้งระยะสั้นและระยะยาว ด้วยต้นทุนทางการเงินที่เหมาะสมกับรูปแบบและสภาพของธุรกิจ
นอกจากจะช่วยลดความเสี่ยงจากการพึ่งพาแหล่งเงินทุนเพียงแห่งเดียวแล้ว ยังช่วยเพิ่มความสมดุลของโครงสร้างเงินทุนให้เหมาะสมกับกิจการ ซึ่งจะเป็นประโยชน์ต่อการเติบโตอย่างยั่งยืนของธุรกิจ และช่วยในการเปลี่ยนผ่านจากธุรกิจที่บริหารงานแบบครอบครัว ไปสู่ธุรกิจที่มีความเป็นสถาบัน
ทั้งนี้ นักลงทุนที่สนใจลงทุนในหุ้น IPO ควรรู้จักพื้นฐานบริษัท เข้าใจการดำเนินธุรกิจ วิสัยทัศน์ผู้บริหาร แนวโน้มการเติบโตในอนาคต และเกิดความเชื่อมั่นก่อนตัดสินใจลงทุน ซึ่งการโรดโชว์เป็นเครื่องมือในการตอบโจทย์ได้ดี และเป็นโอกาสของนักลงทุนที่จะได้ข้อมูลจากผู้บริหารโดยตรงด้วยเช่นกัน
สำหรับ KUMWEL เป็นบริษัทแรกที่ทำธุรกิจผลิตและจำหน่ายผลิตภัณฑ์ระบบต่อลงดินและป้องกันฟ้าผ่าอย่างครบวงจร ที่จะเข้าจดทะเบียนในตลาดหลักทรัพย์ และเป็นผลิตภัณฑ์มีคุณภาพ อ้างอิงตามมาตรฐานสากล  มีห้องปฏิบัติการเพื่อทดสอบผลิตภัณฑ์ของตัวเอง และมีแผนที่จะขอการรับรองห้องปฏิบัติการตามมาตรฐาน IEC เพื่อออกใบรับรองระดับสากล
โดยมีผลิตภัณฑ์หลากหลายกว่า 2,500 รายการ ครอบคลุมทุกกลุ่มอุตสาหกรรม ทั้งภาคเอกชนและรัฐบาล อาทิ ระบบโครงสร้างพื้นฐานของประเทศ การคมนาคม การสื่อสารโทรคมนาคม ไปจนถึงภาคอุตสาหกรรม อาคารสิ่งปลูกสร้างเพื่อการพาณิชย์ และที่อยู่อาศัยต่าง ๆ ทั้งในประเทศและต่างประเทศ
“KUMWEL อยู่ในธุรกิจมากว่า 20 ปี รักษาความเป็นผู้นำตลาดในระบบต่อลงดิน และระบบป้องกันฟ้าผ่าอย่างครบวงจร เป็นแบรนด์ที่มีศักยภาพในการขยายตลาดไปยังต่างประเทศ และเป็นองค์กรที่เติบโตอย่างต่อเนื่อง ซึ่งการโรดโชว์ที่ผ่านมานักลงทุนส่วนใหญ่มีความเชื่อมั่นต่อทิศทางการดำเนินงาน ปัจจัยพื้นฐาน ตลอดจนวิสัยทัศน์ของผู้บริหารเป็นอย่างดี” นายสมภพ กล่าว
ด้านนายเสกสรรค์ ธโนปจัย ประธานเจ้าหน้าที่บริหาร ของ APM เปิดเผยว่า การเดินสายโรดโชว์ของ KUMWEL เพื่อให้ข้อมูลแก่นักลงทุนใน 13 จังหวัด ประกอบด้วย ชลบุรี ระยอง นครปฐม ราชบุรี ภูเก็ต พิษณุโลก นครสวรรค์ นครราชสีมา ขอนแก่น เชียงใหม่ สุราษฎร์ธานี สงขลา และกรุงเทพมหานคร นักลงทุนแสดงความสนใจต่อโอกาสในการเติบโตทางธุรกิจของบริษัทและฐานะการเงินเป็นอย่างดี
โดยผู้บริหาร KUMWEL พร้อมด้วย APM ในฐานะที่ปรึกษาทางการเงิน ตลอดจนบล.ฟิลลิป (ประเทศไทย) ในฐานะแกนนำการจัดจำหน่ายหุ้น ได้ร่วมกันให้ข้อมูลเกี่ยวกับโอกาสการเติบโตอย่างก้าวกระโดดภายหลังการระดมทุน จากแผนการขยายฐานลูกค้า ขยายโรงงาน ปรับปรุงสายการผลิต อีกทั้งฐานะการเงินที่แข็งแกร่ง โดยมีรายได้จากการขายเพิ่มขึ้นต่อเนื่อง ตั้งแต่ปี 2559-2561 มีอัตรากำไรขั้นต้นและอัตรากำไรสุทธิเติบโตในระดับที่ดี และมีโอกาสการเติบโตภายหลังการระดมทุน